# איןציקלופדיה

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

איןציקלופדיה (תרגום חופשי מאנגלית של Uncyclopedia), "האנציקלופדיה החופשית מתוכן שכל אחד יכול לערוך", היא פרודיה קומית על ויקיפדיה, אף על פי שאיןציקלופדיה מציגה טענה הפוכה. האתר הפרטי נוסד בינואר 2005 בידי ג'ונתן הואנג ושותף נוסף שבחר להישאר אנונימי.

המשימה הבלתי רשמית של איןציקלופדיה היא לספק נקודת מבט סאטירית (באנגלית Satirical Point of View או בקיצור SPOV) לחיים, כפרודיה על מדיניות "נקודת המבט הנייטרלית" של ויקיפדיה. הפורמט החופשי של ויקי מסיט אותה לעיתים קרובות ממטרה זו, כאשר מאמרים הומוריסטיים ולא בהכרח סאטיריים נכתבים בכל נושא אפשרי. האתר הוצף בהומור מסוגים שונים ומשונים, וחילק עצמו בהתאם לקטגוריות משונות ולפעמים גם מקוריות בוולגריות שלהן, כמו למשל קטגוריית הומור שנאת הנשים הילדותי.

לוגו תפוח האדמה של איןציקלופדיה

במובנים מסוימים, האתר מהווה פרודיה על עצמו, כמו למשל העובדה שהוא כולל בדיחות פנימיות על עצם קיומו. דוגמה לכך הוא הערך I burning your dog, שלועג לדף ההנחיות הכלליות של האתר, ובפרט להנחיה המייעצת לכותבים שלא להסתפק בעובדות קצרות כמו "טימי הוא טיפש", אלא לפרט ולכתוב משהו בסגנון "ב-1982, צוות לעניין הכריז על טימי כטיפש". המאמר מנתח את המילים I burning your dog (אני לשרוף את הכלב שלך) בשלל דרכים מקוריות, והוא כולל אפילו תמונה רלוונטית בסגנון חידת מיהו מהו.

למרות טבעה המשוחרר של איןציקלופדיה שבמסגרתו גם ונדליזם יכול להתפרש כדבר חיובי, האיןציקלופדיה עצמה סובלת מהתקפות ונדליות, בדומה למיזמי ויקי אחרים. ההתקפות כוללות דפים שלמים שמרוקנים, פרסומות שמוכנסות והבעות תמיכה באג'נדות מסוימות (לדוגמה, הפצת הערות אנטישמיות). אף על פי שהמדיניות של איןציקלופדיה בכל הקשור למאמרים שאינם ערוכים כיאות היא סלחנית במידה רבה, אנשי המנהלה שלה נחשבים ליעילים מאוד בהסרת כל מה שאינו עומד בסטנדרטים שלהם, ובהרחקת ונדליסטים ומפריעים אחרים.

אנשי איןציקלופדיה טוענים כי המאמץ הנדרש לכתיבת מאמר אחד באיכות טובה באיןציקלופדיה יכול להיות מתואר כזהה ואף עולה על המאמץ שנדרש ליצירתו של מאמר עובדתי בוויקיפדיה. לטענתם, הומור טוב יכול להיות יותר קשה להפקה ממידע טוב, מכיוון שקיימים סוגים של עובדות נכונות או מקובלות בציבור, אך לא קיים בהכרח סוג של בדיחה אוניברסלית.

## [עריכה] היסטוריה

מפת ארצות הברית בראי איןציקלופדיה

איןציקלופדיה נוסדה בינואר 2005 כחלק סאטירי של ויקיפדיה, במקור כתגובה להתרחבותיהם הגוברת של דפי הבדיחות גרועות ושטויות מחוקות אחרות של ויקיפדיה (המקבילה האנגלית לויקיפדיה:הומור). היא לא פורסמה בוויקיפדיה עצמה, אך צברה עוד ועוד מאמרים סאטיריים בנושאים רבים.

איןציקלופדיה צמחה במהירות אל מעבר לגבולותיה המקוריים; ב-26 במאי, 2005, הוכרז כי איןציקלופדיה תהיה חלק מחברת ויקיה. כתוצאה מכך, רשיונה ושמה המקורי לא השתנו. כמו בוויקיות האחרות, את כל המאמרים שלה ניתן להוריד בחינם מהאינטרנט. נכון לאוקטובר 2006, באיןציקלופדיה קיימים יותר מ-18,000 ערכים המכסים מגוון רחב של נושאים, ונרשמו מעל ל-13.2 מיליון כניסות לאתר.

## [עריכה] תוכן

ערכיה של איןציקלופדיה הם ברובם המכריע דימיוניים, מבוססים בצורה חופשית על המציאות ומכוונים לפרודיה. לדוגמה, הערך האיןציקלופדי העוסק באלגוריתם טוען שאלגוריתם הוא מושג המתאר את "אל גור תופס קצב" (כי המילה "אלגוריתם" מורכבת לכאורה מן המילים "אל גור" ו"רית'ם" שמשמעותה "קצב"). הערך העוסק באל גור מציג הודעת שגיאה פיקטיבית והצעה לאל גור להמציא מחדש את האינטרנט ולנסות שנית.

מאמרים מסוימים מלווים בתמונות המתארות את נושא המאמר בצורה קומית מעצם הווייתן, או לחילופין תמונות שנוצרו על ידי המשתמשים על מנת לתאר את הנושא בדרך אבסורדית.

איןציקלופדיה כוללת גם בדיחה שחוזרת על עצמה, כאשר בראשם של מאמרים רבים מופיע ציטוט פיקטיבי המיוחס לאוסקר ויילד, שיכול להיות ציטוט אמיתי שעוות מעט כפרודיה על שימוש מופרז בציטוטים, או ציטוט בעל אופי פרוע המנוגד לחלוטין לסגנונו של אוסקר ויילד. קיים גם הלקסיקון המלא של ציטוטיו הדימיוניים של אוסקר ויילד, שהוא אחד מן המיזמים של איןציקלופדיה, הכוללים גם את un-מילון ("מילון" הכולל ערכים בני שורה אחת, פרודיה על "ויקימילון") ואת un-חדשות ("המקור החדשותי על קראק", פרודיה על "ויקיחדשות").

מנכ"ל מיקרוסופט, המיליארדר סטיב באלמר שאיים "לרצוח את גוגל", הוא נושאה של בדיחה פנימית חוזרת נוספת. בערכים המופיעים תחת הקטגוריה רשימת החיסול של סטיב באלמר, מופיע משפט המציין כי סטיב באלמר נשבע לרצוח את נושא המאמר. קטגוריה בעלת אופי דומה בשם דברים שלג'ורג' בוש לא אכפת מהם מבוססת על ציטוטו של הזמר קניה וסט, "לג'ורג' בוש לא אכפת מאנשים שחורים".

תמונה מתוך האתר

### [עריכה] מאפיינים נפוצים

- בדיחות חוזרות בנוגע להסנפת חתלתולים (Kitten Huffing) ולמייסד התופעה, הבנאדם הזה (This Guy). קדמו לציטוטי אוסקר ווילד ולאיומי סטיב בולמר.
- השלכה של הנושא על מבנה המאמר עצמו. דוגמאות: הדף העוסק בניהילארטיקל (ערך אנציקלופדי או מילוני שיקרי במכוון שניתן לזהותו מיידית ככזה) הוא ריק לחלוטין; המאמר העוסק בקוד מורס נכתב בקוד מורס; והדף העוסק בעיצוב נכון בוויקי מלא בשגיאות עיצוב.
- זיהוי חוקי המדע והמתימטיקה כפסאודו-מדע, ומתן עדיפות לאמונות לא מדעיות כמו תאוריית השינוי.
- יצירת תאוריות מתמטיות חדשות תוך התבססות על ערכים לא-מתמטיים, כמו למשל תאוריית אסון קווייד.
- הצגת אירועים שהתרחשו במסגרת פרויקט דימיוני כמציאות, או לחילופין הצגת עובדות אמיתיות בדרך פרודית או סטירית, למשל מלחמת העולם הראשונה (משחק וידאו).
- יצירת מקומות פיקטיביים, כמו למשל "היבשת הקטלנית Euthenasia" (המתת חסד), או לחילופין תיאור מקום אמיתי כמקום דימיוני או סוג של מזימה (למשל, מדינת דלאוור).
- רוב ערכי איןציקלופדיה נאמנים לקו-עלילה אלטרנטיבי המתחיל משחר ההיסטוריה, ומכונה ההיסטוריה של הכל.
- רשימות "100 הגרועים ביותר", הכוללות בין השאר סרטי קולנוע, סרטי פורנו, ספרי ילדים, שירים, תכניות טלוויזיה ומשחקי מחשב פיקטיביים.
- שימוש יתר במילה גרביל.

תמונה מתוך האתר

### [עריכה] חגי העמוד הראשי

- 1 באפריל: ויקיטסטמנט, שבו העמוד הראשי נעטף באיצטלה דתית.
- 4 ביולי: יום העצמאות האמריקאי, שבו העמוד הראשי מוצג בגירסה ה"פשוטה" ובלשון עממית, כפרודיה על "ויקיפדיה באנגלית פשוטה".
- 30 ביולי: יום ריקון הדפים הבינלאומי - הדף הראשי מתרוקן כמעט לחלוטין, כהומאז' לטכניקת הוונדליזם של ריקון דפים.
- 1 באוגוסט: יום העצמאות השווייצרי הבינלאומי - אל הדף הראשי מוספים מוטיבים נייטרליים ופיננסיים.
- 31 באוגוסט: יום הבלוג הבינלאומי - אל הדף הראשי מוספים מוטיבים של בלוג.
- 12 בספטמבר: איןציקלופדיה פלוס! אל הדף הראשי מוספים מספר לינקים המעודדים משתמשים להירשם אליו, והוא כולל את ההודעה "סוף סוף! עכשיו אני יכול לשלם עבור כל הכיף שלי באיןציקלופדיה!"
- 19 בספטמבר: פיראטופדיה - לציון יום "דבר כמו פיראט", הדף הראשי כולל מוטיבים פיראטיים.
- 16 באוקטובר: יום הולדתו של אוסקר ויילד
- 22 בנובמבר: איןציקלופ אלפא - מחווה לאתר ויקי בנושא הסדרה מסע בין כוכבים.
- 3 בדצמבר: יום AAAAAAAAA! - כל אות בעמוד הראשי מוחלפת לאות A.

## [עריכה] האיןציקלופדיה העברית

לוגו הגפילטע פיש של האיןציקלופדיה העברית

האיןציקלופדיה העברית היא אחת מן האיןציקלופדיות בשפה שאינה אנגלית הפועלות במסגרת אתר משל עצמן, כחלק מן המיזם Wikia.com.

האיןציקלופדיה העברית נוסדה ב-5 בדצמבר, 2005, כשהערך האיןציקלופדי הראשון עוסק בקצב אלגוריתמי. את "ציטוטיו" של אוסקר ויילד מחליפים ציטוטיו הפיקטיביים של שבתאי צבי.

## [עריכה] קישורים חיצוניים

- איןציקלופדיה, עמוד ראשי
- המאמר של איןציקלופדיה על ויקיפדיה
- האיןציקלופדיה העברית, עמוד ראשי
- המאמר של איןציקלופדיה העברית על ויקיפדיה

איןציקלופדיה בשפות אחרות:
ar: | العربية | ويكيبيدي
ca: | Català | Valenciclopèdia
da: | Dansk | Spademanns Leksikon
de: | Deutsch | Uncyclopedia.de
el: | Ελληνικά | Ανεγκυκλοπαίδεια
en: | English | Uncyclopedia
es: | Español | Inciclopedia
fi: | Suomi | Hikipedia
fr: | Français | Désencyclopédie
he: | עברית | איןציקלופדיה
hu: | Magyar | Unciklopédia
it: | Italiano | Nonciclopedia
ja: | 日本語 | アンサイクロペディア
la: | Latina | Necyclopædia
nl: | Nederlands | Onziclopedie
no: | Norsk | Ikkepedia
pl: | Polski | Nonsensopedia
pt: | Português | Desciclopédia
ru: | Русский | Абсурдопедию
sv: | Svenska | Psyklopedia
yi: | יידיש | קיינציקלאָפעדיע
zh-tw: | 中文(正體) | 偽基百科
zh: | 中文 | 伪基百科
meta: | UnMeta | Uncyclomedia Foundation
info: | Babel | Index

מקור: http://he.wikipedia.org../../../%D7%90/%D7%99/%D7%9F/%D7%90%D7%99%D7%9F%D7%A6%D7%99%D7%A7%D7%9C%D7%95%D7%A4%D7%93%D7%99%D7%94.html

קטגוריות: אנציקלופדיות אינטרנט | הומור | אתרים מבוססי תוכן משתמש

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Česky
- Dansk
- Deutsch
- Ελληνικά
- Esperanto
- Español
- Eesti
- Suomi
- Français
- 日本語
- 한국어
- Malagasy
- Nederlands
- Norsk (nynorsk)
- Norsk (bokmål)
- Polski
- Português
- Русский
- Simple English
- Slovenčina
- Svenska
- ไทย
- Tiếng Việt
- ייִדיש
- 中文
- 粵語